EU og Norge kan ikke komme til enighed om rettighederne til at fiske i Skagerrak, og det går hårdt ud over de nordjyske fiskere. Aftalen skulle have været på plads ved årsskiftet, men halvanden måned inde i 2014 er der stadig ingen løsning. Siden 1966 har der ifølge fiskeriformanden i Hirtshals været en fast aftale om retten til at fiske i Skagerrak. Den aftale er nu til revision, og den lange fiskeripause koster dyrt på havnene i Nordjylland. - Det gør meget ondt på økonomien. Nogen fartøjer havde det ikke så godt i forvejen, og så det her oveni. Det gør meget ondt, siger fiskeriformand i Hirtshals, Niels Kristian Nielsen. Han fortæller, at fiskerne er ved at have nået deres grænse. Samtidig går det også ud over fiskeindustrien, der ikke kan få nok fisk ind til produktionen. - De er meget frustrerede og pressede, siger Niels Kristian Nielsen. Søndag kom det frem, at situationen også er kritisk på havnen i Hanstholm. Men også i Skagen gør det ondt. Her er der en del reje- og hummerfiskere, som normalt har fisket i det farvand, som nu er lukket. Her har den lokale fiskeriformand taget konsekvensen. - Vi er på vej til Bergen til forhandlinger med nordmændene, forklarer Carl Jesper Hermansen. Fiskeriformanden fra Skagen beskriver situationen som utryg og fyldt med løse ender. I Hirtshals ser Niels Kristian Nielsen ikke meget lysere på situationen. - Jeg håber, det snart kommer på plads, men jeg er meget skeptisk, siger fiskeriformanden fra Hirtshals. Forhandlingerne med Norge fortsætter tirsdag.

Referat:
Både fiskere og fiskeindustrien i Nordjylland er hårdt ramt af en strid om rettigheder til fiskeri i Skagerak.